Drugič, lahko se naloži uskladitev varnostnih standardov za potne liste državljanov Unije, da ti ne bi bili varnostni mehanizmi, ki so manj izpopolnjeni od mehanizmov, ki so predvideni za standardno obliko vizuma in enotno obliko dovoljenja za prebivanje za državljane tretjih držav. V teh okoliščinah je treba šteti, da je zakonodajalec Unije pristojen za določitev enakovrednih varnostnih elementov za potne liste državljanov Unije, ker takšna pristojnost omogoča, da ti ne postanejo tarča ponarejanj in zlorab.

Iz besedila člena 62(2)(a) ES, ki je spadal pod naslov IV pogodbe ES, in iz cilja, ki mu je ta člen sledil, je razvidno, da je ta določba Svetu omogočala urejati potek kontrole, ki se je izvajala na zunanjih mejah Evropske unije in je bila namenjena preverjanju identitete oseb, ki so te meje prehajale. Takšno preverjanje je nujno pomenilo predložitev dokumentov, ki so dopuščali ugotovitev te identitete, zato je člen 62(2)(a) ES Svet pooblaščal za sprejetje predpisov v zvezi s takšnimi dokumenti in zlasti potnimi listi.

Člen 7 Listine Evropske unije o temeljnih pravicah določa, da ima vsakdo pravico do spoštovanja svojega zasebnega življenja. V skladu s členom 8(1) ima vsakdo pravico do varstva osebnih podatkov, ki se nanj nanašajo. Iz teh določb, če se jih bere povezano, izhaja, da lahko načeloma kršitev navedenih pravic pomeni vsaka obdelava osebnih podatkov s strani tretje osebe. Prstni odtisi spadajo pod ta pojem, saj objektivno vsebujejo edinstvene informacije o fizičnih osebah in omogočajo njihovo natančno identifikacijo. Uporaba člena 1(2) Uredbe št. 2252/2004 o standardih za varnostne značilnosti in biometrične podatke v potnih listih in potovalnih dokumentih, ki jih izdajo države članice pomeni, da nacionalni organi odvzamejo prstne odtise zadevnih oseb in da se ti shranijo na pomnilniškem mediju v potnem listu. Takšne ukrepe je zato treba šteti za obdelavo osebnih podatkov in za kršitev pravic do spoštovanja zasebnega življenja in varstva osebnih podatkov.

Glede upravičenosti kršitve pravic, priznanih s členoma 7 in 8 Listine Evropske unije o temeljnih pravicah, ki nista absolutni pravici, je treba najprej spomniti, da je treba omejitev, ki izhaja iz odvzema prstnih odtisov in njihovega shranjevanja pri izdaji potnih listov, šteti za predpisano z zakonom v smislu člena 52(1) Listine, saj člen 1(2) Uredbe št. 2252/2004 o standardih za varnostne značilnosti in biometrične podatke v potnih listih in potovalnih dokumentih, ki jih izdajo države članice določa te postopke. Poleg tega želi navedena določba s tem, da preprečuje ponarejanje potnih listov in njihovo zlorabo, to pomeni njihovo uporabo s strani oseb, ki niso zakoniti imetniki teh potnih listov, preprečiti zlasti nezakonit vstop oseb na ozemlje Unije in sledi cilju splošnega interesa, ki ga priznava Unija.

Dalje, odvzem in shranjevanje prstnih odtisov, določena v členu 1(2) Uredbe št. 2252/2004, lahko dosežeta cilje, ki jim sledi ta uredba, in s tem cilj preprečevanja nezakonitega vstopa oseb na ozemlje Unije.

Prvič, čeprav način preverjanja identitete s pomočjo prstnih odtisov ni povsem zanesljiv, saj ne izključuje povsem sprejetja nepooblaščenih oseb, zadostuje, pa znatno znižuje tveganje za takšna sprejetja, ki bi obstajalo, če se ta način ne bi uporabljal. Drugič, neujemanje prstnih odtisov imetnika potnega lista s podatki, vključenimi v ta dokument, ne pomeni, da se zadevni osebi samodejno zavrne vstop na ozemlje Unije. Edina posledica takšnega neujemanja je, da se v zvezi s to osebo sproži poglobljena kontrola, namenjena dokončni ugotovitvi njene identitete.

Nazadnje, kar zadeva nujnost takšnega obravnavanja, Sodišče ni bilo seznanjeno z obstojem ukrepov, ki bi lahko dovolj učinkovito prispevali k cilju zaščite potnih listov pred zlorabo in ki bi obenem pomenili manjši poseg v pravici, priznani s členoma 7 in 8 Listine, kot je poseg, povzročen z načinom, ki temelji na prstnih odtisih. Člen 1(2) Uredbe št. 2252/2004 ne zajema obdelav odvzetih prstnih odtisov, ki bi presegale tisto, kar je potrebno za uresničitev navedenega cilja. Člen 4(3) navedene uredbe namreč izrecno določa, da se lahko prstni odtisi uporabijo samo za preverjanje verodostojnosti potnega lista in identitete njegovega imetnika, iz člena 1(2) Uredbe št. 2252/2004 pa je razvidno, da ta uredba zagotavlja varstvo pred nevarnostjo, da bi podatke, ki vsebujejo prstne odtise, brale nepooblaščene osebe, in da ta člen določa shranjevanje prstnih odtisov le v potnem listu, ki ostaja v izključni posesti imetnika tega potnega lista.

(Glej točke 33, od 35 do 38, od 42 do 45, 53, 54, 56, 57 in 60.)